钦定古今图书集成/明伦汇编/氏族典/第391卷 > 李继勋
## 钦定古今图书集成/明伦汇编/氏族典/第391卷 > 李继勋

按《宋史李继勋传》：“继勋，大名元城人。周祖领镇，选隶
帐下。广顺初，补禁军列校，累迁至虎捷左厢都指挥
使。显德初，迁侍卫步军都指挥使。世宗亲征淮上，令
继勋屯寿州城南，为所败。召归，为河阳节度，左授右
武卫大将军。四年，复从世宗南征，以功迁左领军卫
上将军。六年，为战櫂左厢都部署。恭帝即位，授安国”
军节度，加检校太傅。宋初，加检校太尉。乾德二年，诏
与康延沼攻辽州，战于城下，败之。未几，并人诱契丹
来取辽州，复遣继勋与罗彦瓌等领众赴之，大破契
丹及太原军于城下。五年，加同平章事。太平兴国初，
加兼侍中。是秋，拜太子太师致仕，寻卒。弟继偓，周显
德末补内殿直，开宝中为步军副都军头。太平兴国
三年，迁内外马步军副都军头。六年，加本卫将军，领
奖州刺史，累至龙卫右厢都指挥使。继勋子守恩，至
如京使；守元至北作坊使，守徽，为崇仪副使。